[Foto’s] ‘Dronk’ beampte dut in polisiewaDie konstabel wat afgeneem is. Foto: Ben Heydenrych ŉ Interne ondersoek is van stapel gestuur nadat foto’s van ŉ polisiekonstabel, waar hy glo in uniform in ŉ amptelike polisievoertuig agter die stuurwiel sit en slaap, op sosiale media versprei is. Ben Heydenrych, ŉ inwoner van Pietermaritzburg in KwaZulu-Natal, het Dinsdag aan Maroela Media gesê hy het sy 13-jarige seun Saterdag omstreeks 08:00 na ŉ laerskool in Scottsville geneem vir ŉ atletiekbyeenkoms toe hy verby die voertuig, met sy blou ligte aan, gery het. “Die voertuig se ruit was oop en ek kon die beampte se kop by die venster sien uitsteek. Ek het ŉ paar keer vanuit my motor vir hom geskreeu om wakker te word, maar dit was tevergeefs,” het Heydenrych gesê. Heydenrych was aanvanklik besorg en het gedink die beampte is dalk dood weens die posisie waarin hy gelê het. Hy het uit sy motor geklim en deur die voertuig se passasiersdeur gesien die beampte se borskas beweeg en dat hy slaap. Dit is toe dat hy ŉ halfgedrinkte Savannah-bottel tussen die beampte se bene sien. Hy het foto’s van die beampte geneem en die polisie ontbied, en hulle het gesê hulle sal iemand uitstuur. Ná sowat 10 minute was daar egter glo geen teken van ander polisiebeamptes nie. Twee mans in gewone klere het wel toe daar opgedaag en probeer om die konstabel wakker te maak. Daar word vermoed dat hulle vriende van die beampte is, aangesien hulle hom op sy naam genoem het. Heydenrych het uit vrees vir sy en sy seun se veiligheid verder weg gery en die voorval van ŉ afstand af dopgehou. “Die mans het die beampte sowat drie of vier keer hard deur sy gesig geklap, maar hy het steeds nie wakker geword nie. Een man het toe van dieselfde Savannah gevat en dit in die man se gesig gespat. Die beampte het toe uiteindelik wakker geword en met die voertuig daar weggery.” Heydenrych het weggery toe die twee mans na hom toe begin stap het. “Vir die beampte om so vroeg in die oggend in so ŉ toestand te wees, moes hy seker regdeur die aand gekuier het. Dit is net baie kommerwekkend as ŉ mens dink hoe maklik sy vuurwapen by hom afgeneem kon word,” het hy gesê. Maj. Thulani Zwane, provinsiale polisiewoordvoerder, het by navraag aan Maroela Media gesê die polisie is bewus van die voorval. “Die saak word intern ondersoek en tugstappe sal gedoen word,” het Zwane gesê.